作者：刘过
词牌/韵律：沁园春

paragraphs: 柳思花情，湖山应怪，先生又来。
想旧时谈舌，依然解使，六丁奔走，驱斥风雷。
翠袖传觞，金貂换酒，痛饮何妨三百杯。
人间世，算谪仙去后，谁是天才。
碧窗画鼓船斋。
胸次与乾坤一样开。
试云间招手，下呼馀子，逡巡去矣，但觉尘埃。
若是花时，无风无雨，一日须来一百回。
教人道，看玉山自倒，不用相推。